Ордэн  
*Міхась Даніленка*

Вясновым днём ішоў я з Максімкам праз гарадскі сквер. Пасвіствалі шпакі. На вершаліне сухадрэвіны стукаў дзюбай дзяцел. Раптам Максімка крануў мяне за руку:

— Дзед, глядзі.

На пляцоўцы перад памостам, дзе ў летнія вечары граў аркестр, стаяў патлаты[[1]](#footnote-1) хлопец. На дошчачцы, што вісела над раскладным стэлажом са значкамі, было напісана: «Куплю ордэн Айчыннай вайны». Максімку, відаць, вельмі ўразілі словы «куплю ордэн», і ён аж застыў каля стэлажа.

— Ці ж можна купляць святое? — запытаўся я ў патлатага.

Той звысоку акінуў мяне абыякавым позіркам і працадзіў скрозь зубы:

— А твая якая справа?..

Мы пайшлі далей, і я расказаў Максімку, як у вайну армія, у якой я ваяваў, трапіла ў акружэнне. Мы стаялі да апошняга. Шмат маіх аднапалчан загінула. А потым я, палонны, працаваў у каменяломнях[[2]](#footnote-2), уцякаў з канцлагера[[3]](#footnote-3). Удвух з сябрам прабіраліся мы па заснежаных Альпах[[4]](#footnote-4), а ў далінах уладарыла вясна, пунсавелі кветкі...

Максімка ведаў: дома, у чырвонай скрыначцы, ляжыць мой ордэн Айчыннай вайны другой ступені. I таму пасля доўгага маўчання запытаўся:

— Дзед, а твой ордэн для цябе — святое?

— Святое, унучак, святое, — адказаў я. — Мне нават страшна падумаць, што ён можа трапіць у нечыя сквапныя[[5]](#footnote-5) рукі... Не стане мяне на свеце, ордэн захаваеш ты — як памяць пра дзеда.

Калі мы вярталіся з прагулкі, патлатага хлопца з раскладным стэлажом у скверы ўжо не было. Як след прастыў[[6]](#footnote-6). I здавалася, што званчэй спявалі берасцянкі і падавала голас жаўна. Нават сонца свяціла ярчэй.

1. *Патлаты* — размоўнае слова пагардлівае. З патламі, кудлаты, калматы. [↑](#footnote-ref-1)
2. *Каменяло́мня* — месца распрацоўкі выкапнёвага будаўнічага каменю і іншых горных парод. [↑](#footnote-ref-2)
3. *Канцла́гер* — канцэнтрацыйны лагер: месца ізаляцыі зняволеных і ваеннапалонных. [↑](#footnote-ref-3)
4. *А́льпы* — горы ў Заходняй Еўропе. [↑](#footnote-ref-4)
5. *Сква́пны* — скупы, прагны да багацця. [↑](#footnote-ref-5)
6. *Як след прасты́ў* — хто-небудзь бясследна знік, схаваўся. [↑](#footnote-ref-6)